
Uznesenie Okresný súd Prievidza vo veci vyslovenia prípustnosti prevzatia a držania v zdravotníckom zariadení umiestneného A. A., nar. XX.XX.XXXX, trvale bytom B. C., toho času na psychiatrickom oddelení Nemocnice s poliklinikou Prievidza so sídlom v Bojniciach, v konaní zastúpený procesnou opatrovníčkou D. E., nar. XX.XX.XXXX, bytom E. XXX/XX, B. C., takto rozhodol: Súd v y s l o v u j e , že k obmedzeniu vo voľnom pohybe a v styku s vonkajším svetom u A. A., nar. XX.XX.XXXX, došlo zo zákonných dôvodov. odôvodnenie: 1. Uznesením zo dňa 22.01.2025 začal súd konanie o vyslovenie prípustnosti obmedzenia vo voľnom pohybe a styku s vonkajším svetom v ústave zdravotníckej starostlivosti A. A., hospitalizovaného od 21.01.2025 na psychiatrickom lôžkovom oddelení nemocnice v Bojniciach. Psychiatrické oddelenie informovalo dňa 21.01.2025 tunajší súd o použití obmedzovacieho prostriedku. Príslušný lekár informoval pacienta o účele, povahe, následkoch a rizikách použitia obmedzovacích prostriedkov. V prílohe doručilo zdravotnícke zariadenie fotokópiu Zápisu o použití obmedzovacích prostriedkov. 2. Konanie bolo začaté s poukazom na ustanovenie § 253 ods. 2 a 254 ods. 2 Civilného mimosporového poriadku (ďalej len „CMP“) bez návrhu z úradnej povinnosti. V zmysle § 256 CMP ustanovil súd umiestnenému opatrovníka v osobe jej matky. 3. Zo zápisu o použití obmedzovacích prostriedkov je zrejmé, že bol použitý obmedzovací prostriedok vo forme mechanického obmedzenia, špecificky použitie popruhov, nakoľko neboli miernejšie možnosti zvládnutia situácie. Pacient zatína päste, zuby, je u neho riziko raptu, útoku, má nevyspytateľné správanie a je dezorientovaný. Pacient má narušený kontakt s realitou, je narušená orientácia, nechápe situáciu. Pacient trpí psychózou. 4. Vykonaným psychiatrickým vyšetrením bolo zistené, že umiestnený trpí duševnou poruchou, ktorá vyžaduje neodkladné liečenie a použitie obmedzovacieho prostriedku. Vzhľadom na túto poruchu umiestnený ohrozuje seba/svoje okolie, preto nemocnica žiada súd o rozhodnutie o zákonnosti jeho obmedzenia vo voľnom pohybe alebo styku s vonkajším svetom. 5. Súd vykonal dokazovanie výsluchom ošetrujúceho lekára F. G. H.. Lekár uviedol, že pacient bol prijatý dňa 21.01.2025 o 2:00 hod. Bol privezený v doprovode polície, pobehoval po obci Tužina, keď ho našli, bol dezorientovaný, neužíval lieky, nejakí cudzí ľudia ho prichýlili v dome, ale začal byť potom agresívny, tak hneď volali políciu. Lieči sa na paranoidnú schizofréniu, aktuálne sú mu podávané injekcie aj tabletky, užíva Haloperidol injekčný, Depakine chrono, Lithium, Leponec, Diazepam. Pacient dal súhlas s hospitalizáciou, avšak je fixovaný. Bol opakovane hospitalizovaný na oddelení, vždy prišiel v doprovode polície, bol vysoko napätý, agresívny, je riziko, že by mohol niekomu ublížiť. V minulosti užíval návykové látky (marihuanu a pervitín). Pod vplyvom paranoidných vplyvov v rámci svojho
ochorenia môže ublížiť, teda ohrozuje aj seba, aj svoje okolie. Jeho sestra sa na neho informuje, ale pacient ešte nemôže byť v kontakte s príbuznými. Pacient je schopný výsluchu. Liečba na neho nepôsobí tak, že by nebol schopný výpovede, netlmí jeho schopnosť vnímania a rozumové schopnosti, je schopný vyjadriť sa a vnímať obsah toho, čo je mu hovorené. Je schopný prevziať písomnosti zo súdu. Odhadovaná dĺžka liečby sú 4 týždne. 6. Sudca nahliadol do zdravotnej dokumentácie umiestneného, ktorej obsah zodpovedal tomu, čo uviedol lekár. 7. Umiestnenému bolo dané poučenie o právach a povinnostiach. Hospitalizovaný uvádza, že vie, kde sa nachádza, v Bojniciach na psychiatrii. Dostal sa tam sanitkou. Leží pripútaný rukami a nohami o lôžko. Vyjadrenie je z jeho strany sťažené, na otázky odpovedá, komunikuje. Umiestnený dal súhlas s hospitalizáciou. Na otázku, prečo si myslí, že je hospitalizovaný nezrozumiteľne rozpráva, nie je mu rozumieť. Ďalej uvádza, že sa cíti ako ryba a nepociťuje žiadne problémy. Na otázku, či má nejakú blízku osobu, ktorú chcel ako procesného opatrovníka alebo dôverníka, uvádza, že maminku a aj so sestrou dobre vychádza. Umiestnený ďalej uvádza, že chce ísť domov za maminou, má rád Slovensko, nezrozumiteľne rozpráva. Má problémy s rukami a nohami. Zápisnicu umiestnený podpísal. 8. Podľa § 253 ods. 2 Civilného mimosporového poriadku, ak je umiestnený, ktorý bol prijatý do zdravotníckeho zariadenia s informovaným súhlasom, obmedzený vo voľnom pohybe alebo styku s vonkajším svetom, je toto zdravotnícke zariadenie povinné urobiť oznámenie podľa odseku 1 do 24 hodín od takého obmedzenia. 9. Podľa § 9b ods. 1, 2, 5, 6, 8, 11, 12, 16 Zákona č. 576/2004 Z.z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnené niektorých zákonov v platnom znení, (1) Pri poskytovaní ústavnej starostlivosti možno voči pacientovi použiť obmedzovací prostriedok len na čas nevyhnutne potrebný na odstránenie priameho ohrozenia. Obmedzovací prostriedok možno použiť, len ak sa nepodarilo odvrátiť nebezpečné konanie pacienta použitím miernejších spôsobov zvládnutia situácie najmä verbálnou deeskalačnou technikou. (2) Mechanické obmedzenie je použitie obmedzovacieho prostriedku na zabránenie voľného pohybu pacienta použitím ochranného pásu alebo popruhu. (5) Ak je nevyhnutné použiť obmedzovací prostriedok, podľa závažnosti klinického stavu pacienta sa zvolí najmiernejší spôsob použitia obmedzovacieho prostriedku na dosiahnutie účelu. Použitie obmedzovacieho prostriedku nesmie slúžiť na zľahčovanie poskytovania zdravotnej starostlivosti alebo na zvládnutie nepokoja pacienta, ktorý nevedie k agresívnemu správaniu, priamemu ohrozeniu života alebo zdravia pacienta alebo iných fyzických osôb alebo k ničeniu vecí. (6) Obmedzovací prostriedok možno použiť len spôsobom, ktorý neohrozí zdravie a bezpečnosť pacienta a v miere nevyhnutnej na dosiahnutie účelu s prihliadnutím na mieru ohrozenia a klinický stav pacienta. Pri použití obmedzovacieho prostriedku má pacient právo za podmienok ustanovených týmto zákonom na rešpektovanie ochrany svojej dôstojnosti a telesnej a psychickej integrity. (8) Použitie obmedzovacieho prostriedku nariaďuje lekár so špecializáciou v špecializačnom odbore a v prípade jeho nedostupnosti lekár v špecializačnej príprave v špecializačnom odbore podľa osobitného predpisu. Ak je potrebné obmedzovací prostriedok použiť neodkladne a nemožno zabezpečiť jeho nariadenie lekárom podľa prvej vety, použitie obmedzovacieho prostriedku môže nariadiť aj sestra; takto nariadené použitie obmedzovacieho prostriedku lekár podľa prvej vety bezodkladne posúdi a vyjadrí súhlas alebo nesúhlas s nariadením použitia obmedzovacieho prostriedku. Ak lekár vyjadrí nesúhlas s nariadením použitia obmedzovacieho prostriedku, upustí sa od použitia obmedzovacieho prostriedku. (11) Pacient obmedzený použitím obmedzovacieho prostriedku musí byť pravidelne kontrolovaný a pri každej kontrole musí byť prehodnotená nevyhnutnosť ďalšieho použitia obmedzovacieho prostriedku. (12) Zdravotnícky pracovník podľa odseku 9 je povinný pred použitím obmedzovacieho prostriedku a pri každej kontrole použitia obmedzovacieho prostriedku informovať pacienta o účele, povahe, následkoch a rizikách použitia obmedzovacieho prostriedku zrozumiteľne, primerane zdravotnému stavu pacienta. Lekár je povinný pacienta informovať o použití obmedzovacieho prostriedku po skončení použitia obmedzovacieho prostriedku v čase, kedy je pacient schopný vzhľadom na svoj zdravotný stav porozumieť informácii o účele, povahe, následkoch a rizikách obmedzovacieho prostriedku. (16) Poskytovateľ ústavnej starostlivosti je povinný oznámiť použitie obmedzovacieho prostriedku a) ministerstvu zdravotníctva v rozsahu a termíne podľa osobitného predpisu,
b) osobe, ktorú si pacient určil najneskôr do 24 hodín od použitia obmedzovacieho prostriedku; použitie sa neoznamuje, ak ide o použitie obmedzovacieho prostriedku pri poskytovaní ústavnej starostlivosti v rámci osobitného liečebného režimu v detenčnom ústave alebo v detenčnom ústave pre mladistvých, c) osobe uvedenej v § 6 ods. 1 písm. b) najneskôr do 24 hodín od použitia obmedzovacieho prostriedku, d) príslušnému súdu a prokurátorovi vykonávajúcemu dozor v zariadení podľa osobitného predpisu do 24 hodín v prípadoch, v ktorých je zrejmé, že použitie obmedzovacieho prostriedku presiahne 24 hodín; za ukončenie použitia obmedzovacieho prostriedku sa nepovažuje krátkodobé uvoľnenie pacienta na účely vykonania fyziologických potrieb a lekárskeho vyšetrenia. 10. Vykonávať lekárske úkony proti vôli pacienta by bolo v rozpore s lekárskou etikou preto sa spravidla vyžaduje súhlas vopred. Za určitých okolností je možné robiť lekárske úkony a za tým účelom použiť obmedzovacie prostriedky voči pacientovi aj bez jeho súhlasu. Predpoklady pre takýto postup sú upravené v § 9b horeuvedeného zákona. Použitím obmedzovacích prostriedkov bez súhlasu pacienta je obmedzená jeho sloboda, ktorá patrí medzi základné práva a slobody zakotvené v Ústave slovenskej republiky. Podľa ustanovení § 252 a nasl. Civilného mimosporového poriadku je daná právomoc súdu na kontrolu takéhoto obmedzenia slobody v rámci detenčného konania. 11. Zo zisteného skutkového stavu súd usúdil, že pre zlepšenie, resp. stabilizáciu zdravotného stavu A. A. je v súčasnosti nutné jeho obmedzenie vo voľnom pohybe a v styku s vonkajším svetom, pretože v opačnom prípade sa nedá vylúčiť, že by pri aktuálnom psychickom stave mohol byť nebezpečný k sebe a okoliu, mohol by seba alebo iného ohroziť na živote. Vzhľadom na uvedené zistenia, súd dospel k záveru, že boli dané všetky predpoklady pre vydanie rozhodnutia, že k obmedzeniu umiestneného vo voľnom pohybe a v jeho styku s vonkajším svetom došlo zo zákonných dôvodov. Poučenie: Proti tomuto uzneseniu je prípustné odvolanie (§ 355 ods. 2 CSP v spojení s § 59 ods. 1 CMP) v lehote 15 dní odo dňa jeho doručenia v troch vyhotoveniach na súde, proti rozhodnutiu ktorého smeruje. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

